section_heading: Kvalifikacije
paragraph_text: I druga kvalifikacijska runda je započela zakrčenom stazom i bez kiše koja je bila daleko na radaru. Drugi dio kvalifikacija je bio sličan prvoj rundi s nekoliko širokih prolaza kroz zavoje i jedinim incidentom kada se Valtteri Bottas izvrtio na ulazu u boks. Kada je pozvan na vaganje na ulazu u boks naglo je zakočio preko bare i izgubio stražnji kraj bez većih posljedica. Sebastian Vettel je ponovo bio najbrži i njegova vremena su se popravljala iz kruga u krug, s tim da se sada u sendviču Ferrarija našao Lewis Hamilton drugim najbržim vremenom. U posljednju kvalifikacijsku rundu se plasiralo čak osam različitih momčadi, među kojima je bio i Williams Lancea Strolla, što im je bilo, kako momčadi tako i vozaču, prvi put ove sezone. Ovakvom scenariju su pridonijeli Nico Hülkenberg i Daniel Ricciardo koji su imali kazne na startu za utrku, pa nisu završili niti jedan krug u drugoj kvalifikacijskoj rundi, kao i Fernando Alonso i Kevin Magnussen koji su imali duel u prvom zavoju dok su oboje bili u brzim krugovima, pri čemu su jedan drugome uništili krugove i priliku za prolazak dalje. Osim navedene četvorke, peti vozač koji je ispao je bio Sergej Sirotkin.